曼城打破宿命 近2年首次「冇洛迪」贏波
2024年04月14日 10:01
東網電視
更多新聞短片
艾寧夏蘭特射入12碼。(Getty Images)
周六(13日)晚英超,曼城收起「勝利男神」洛迪卡斯簡迪,主場仍然以5比1大勝盧頓,趁阿仙奴、利物浦遲1日比賽,暫時升上榜首。今仗亦係曼城自2022年10月之後,首次喺缺少呢位西班牙國腳情況下取得英超勝仗,既可以畀洛迪休息,留力周中歐聯8強次回合鬥皇馬,同時聯賽全取3分,可謂兩全其美。
開賽2分鐘,曼城就打開紀錄,艾寧夏蘭特凌空抽射,省中對手橋岡大樹,改變方向入波,官方當作烏龍波計算。「藍月亮」要等到下半場先至再入波,由高華錫勁射入網,其後謝利美杜古博到12碼,艾寧夏蘭特操刀射入,取得今季聯賽第20個入波。
雖然盧頓靠巴克里建功追番1球,但比賽末段,曼城再由謝利美杜古、加華度爾各自射入靚波,奠定5比1勝局。值得一提,加華度爾繼上歐聯8強首回合射入世界波後,今仗又遠射得手,呢位後衞突然成為曼城破門利器,嚟緊周四(18日)凌晨歐聯8強次回合主場再對皇馬,隨時又可以表演。
賽後曼城領隊哥迪奧拿表示,洛迪卡斯簡迪需要休息,所以收起佢,呢位中場季初停賽3場期間,曼城3戰輸晒,佢有份上陣嘅賽事,曼城已連續65場不敗,洛迪今仗缺陣,一度令人擔心「藍月亮」會輸波,幸好大步檻過。